หากตลาดหุ้นปรับฐานเป็นโอกาสทยอยซื้อสะสม/ดอลลาร์แข็งค่าหนุนหุ้นกลุ่มส่งออก/กลุ่มการเงินและธนาคารคาดถูกกดดันระยะสั้นจาก Policy risk ภายในประเทศ/แผนเปิดประเทศภายใน 120 วัน สนับสนุนหุ้นกลุ่ม reopening/ วันนี้แนะ KCE, GFPT, ASIAN
18 มิถุนายน 2564

กลุ่มการเงินและธนาคารอาจถูกกดดันไปสักระยะ จากวันที่ 15 มิ.ย. พล.อ.ประยุทธ์ จันทร์โอชา ได้นำเสนอให้ครม.รับทราบว่ารัฐบาลจะดำเนินการแก้ไขปัญหาหนี้สินของประชาชนทั้งระบบ ทั้งนี้ได้ขอให้ ธปท. ทบทวนเพดานอัตราดอกเบี้ยและการกำกับดูแลบัตรเครดิต สินเชื่อส่วนบุคคลและสินเชื่อจำนำทะเบียนด้วย โดยมาตรการระยะถัดไป เร่งส่งเสริมการแข่งขันให้อัตราดอกเบี้ยถูกลง รวมถึงการจัดตั้งหน่วยงานขึ้นมาใหม่เพื่อกำกับดูแลสินเชื่อเช่าซื้อรถยนต์และสินเชื่อรายย่อยเป็นการเฉพาะ สิ่งที่ต้องติดตามต่อว่าทาง ธปท. จะรับมาพิจารณาแล้วออกมาตรการที่จะกดดันรายได้หรือกำไรของกลุ่มการเงินอีกหรือไม่ ซึ่งอาจต้องใช้เวลา 2-3 เดือนกว่าเรื่องนี้จะมีความชัดเจนมากกว่านี้ ระหว่างนี้มีความเป็นไปได้ว่าหุ้นกลุ่มการเงินและธนาคารโดยภาพรวมจะถูกกดดันไปก่อนสักระยะ อย่างไรก็ตามหากเราพิจารณาลงในรายกลุ่มย่อย เราคาดว่ากลุ่มธนาคารว่าจะได้รับผลกระทบจากประเด็นดังกล่าวน้อยที่สุด จากสัดส่วนสินเชื่อบัตรเครดิตและสินเชื่อส่วนบุคคลคิดเป็นประมาณ 5-10% ของพอร์ตสินเชื่อรวม รองลงมาคือกลุ่มสินเชื่อจำนำทะเบียนที่ บริษัทในกลุ่มนี้ส่วนใหญ่ปล่อยสินเชื่อที่อัตราดอกเบี้ย 15-20% ซึ่งยังต่ำกว่าเพดานดอกเบี้ยปัจจุบันที่ 24% จึงยังพอมี room หากธปท. ประกาศลดเพดานดอกเบี้ยจำนำทะเบียนจริง  ทั้งนี้เรามองประเด็นเรื่องการแข่งขันที่เพิ่มสูงขึ้นในกลุ่มเป็นความท้าทายสำคัญมากกว่า ทางด้านกลุ่มบัตรเครดิตและกลุ่มสินเชื่อส่วนบุคคลคาดว่าจะเป็นกลุ่มที่ได้รับผลกระทบเชิงลบมากที่สุดหาก ธปท. ประกาศลดเพดานดอกเบี้ยบัตรเครดิต เนื่องจากในปัจจุบันทั้ง KTC และ AEONTS คิดดอกเบี้ยอยู่ระดับเพดานแล้วที่ 16%  ทั้งนี้การลดเพดานดอกเบี้ยแต่ละประเภทสินเชื่อนั้น ธปท. อาจต้อง Trade off การดำเนินนโยบายดังกล่าวด้วยว่าการลดเพดานดอกเบี้ยนั้นอาจช่วยลดภาระดอกเบี้ยแก่ประชาชนได้ แต่อาจส่งผลให้ธนาคารหรือกลุ่มการเงินปล่อยกู้ยากขึ้นจาก Risk reward ที่อาจได้ไม่คุ้มเสียและทำให้ประชาชนที่เดือดร้อนไม่สามารถเข้าถึงแหล่งเงินกู้ได้ดังหวังและต้องหันกลับไปเพิ่งหนี้นอกระบบอยู่ดี จากประเด็นที่เกิดขึ้นคาดว่าจะเกิด sentiment เชิงลบกดดันหุ้นกลุ่มธนาคารและการเงินไปอีกสักระยะ อาจทำให้นักลงทุนเปลี่ยนกลุ่มลงทุนไปหุ้นกลุ่มพลังงานที่มี outlook ดีในระยะข้างหน้าจากการเริ่มทยอยเปิดประเทศทั่วโลกในช่วงครึ่งปีหลัง
นายกลั่นแผนเปิดประเทศภายใน 120 วัน พล.อ.ประยุทธ์ประกาศเป้าหมายจะเปิดประเทศไทยทั้งประเทศให้ได้ภายใน 120 วันนับจากวันนี้ โดยจะเริ่มจากเมืองท่องเที่ยวที่สำคัญที่มีความพร้อมให้เร็วกว่านั้น แม้จะยอมรับว่าสถานการณ์โควิดยังมีความเสี่ยง แต่จะต้องพยายามจัดการโควิดให้อยู่ในระดับที่ควบคุมได้ ให้อยู่กับมันเหมือนกับโรคภัยอื่นๆ และให้ประชาชนสามารถกลับออกมาทำมาหากินกันได้อีกครั้ง ถ้าสามารถทำได้ตามแผนจริงแสดงว่าจะมีการเปิดเมืองเต็มรูปแบบภายในกลางต.ค. หรือช่วงต้นไตรมาสสี่ปีนี้ แน่นอนว่าจะส่งผลดีต่อหุ้นกลุ่ม reopening ที่จะได้ประโยชน์จากการเปิดเมืองเร็วกว่าคาด อย่างไรก็ตามแผนดังกล่าวค่อนข้าง aggressive และเราต้องติดตามข้อมูลสำคัญประกอบด้วยว่าจะมีโอกาสเป็นไปตามแผนได้มากน้อยแค่ไหน เราแนะนำให้พิจารณา ความคืบหน้าการฉีดวัคซีน โดยพิจารณาจำนวนการฉีดวัคซีนเฉลี่ยรายวันที่ควรเร่งตัวขึ้นมาอยู่แถวระดับ 5 แสนโดสหรือมากกว่าในเดือนหน้าที่วัคซีนจะมีความพร้อมมากขึ้น นอกจากนี้จำนวนผู้เสียชีวิตรายวันควรลดจากระดับ 30-40 รายต่อวันในปัจจุบันลงมาต่ำกว่า 10 รายต่อวันให้ได้เพื่อสร้างความมั่นใจแก่ทั้งคนในประเทศและต่างชาติว่าระดับความรุนแรงของโควิดได้ลดลงอย่างมีนัยยะและเหมือนโรคภัยอื่นๆ อีกประเด็นที่ต้องติดตามคือนโยบายจากต่างชาติเองว่าจะยอมให้คนในประเทศเดินทางมาไทยโดยมีเงื่อนไขเข้มงวดแค่ไหน หากอนุญาติให้เดินทางมาไทยแต่กลับประเทศไปต้องกักตัว 14 วันก็อาจลดแรงจูงใจในการมาท่องเที่ยวในประเทศไทยได้เช่นกัน หรือรวมถึงนโยบายของจีนว่าจะเปิดให้ประชาชนเดินทางท่องเที่ยวต่างประเทศได้เมื่อไหร่
มุมมองตลาดหุ้น/กลยุทธ์การลงทุน คาดตลาดหุ้นปรับฐานในกรอบ 1,610-15จุด ถ้าหลุดดูแนวรับที่ 1,585 แนะ KCE, GFPT, ASIAN
หุ้นแนะนำ  1) KCE (ราคาพื้นฐาน 80.00 บาท) คาดกำไรเติบโตต่อเนื่องตลอดปี 2564 จากราคาขายเฉลี่ย (ASP) ที่ปรับสูงขึ้นและการขยายกำลังการผลิตใหม่ซึ่ง 18% จะเริ่มเข้ามาใน ก.ย. และ ต.ค. ปีนี้ ขณะที่ภาพระยะสั้นแนวโน้มบาทอ่อนเทียบดอลลาร์และราคาทองแดงที่ปรับตัวลงมาจะช่วยหนุน sentiment บวกต่อบริษัท 2) GFPT (ราคาพื้นฐาน 11.30 บาท) เราคาดว่ากำไรใน 1Q21 จะอ่อนแอสุดในปีนี้และจะค่อยๆฟื้นตัวขึ้นในไตรมาสสองและช่วงครึ่งหลังของปี ปัจจุบันที่ราคาถั่วเหลืองซึ่งเป็นหนึ่งในต้นทุนของบริษัทได้ปรับตัวลงมาแรงและบาทอ่อนค่าเทียบดอลลาร์จะช่วยหนุนกำไรบริษัท 3) ASIAN (ราคาพื้นฐาน 17.00 บาท) รายงานกำไรไตรมาส1 +105% YoY และคาดว่ากำไรยังแข็งแกร่งต่อเนื่องใน 2Q21 จากอุปสงค์อาหารสัตว์เลี้ยงและอาหารสัตว์ที่แข็งแกร่ง ขณะที่ค่าเงินบาทอ่อนค่าลงจะช่วยหนุนภาพรวมกำไรบริษัท
รายงานตัวเลขเศรษฐกิจสัปดาห์นี้: 
วันศุกร์ ติดตาม ตัวเลขยอดผลิตและยอดขายรถยนต์ของไทยเดือน พ.ค. ผลการประชุมธนาคารกลางญี่ปุ่นคาดคงดอกเบี้ยนโยบายที่ -0.10% ตัวเลข Retail Sales ของอังกฤษเดือน พ.ค. คาด +1.8% MoM และ +29.2% YoY